Andre, Dankie vir jou bemoediging. Jou opmerking is relevant. Wat ek wel bedoel het is : God kan sonder ons gebede klaarkom, maar Hy wil nie. God is almagtig en het seker nie die mens nodig om sy wil op aarde te laat geskied nie , maar Hy wil die mens gebruik om sy koninkryk te laat kom. Daarom moet ons bid en daarom moet ons instrumente in sy hande wees.Dit help ons ook dat ons kan weet -As ons bid en iets vra moet dit tot sy eer wees en volgens sy wil wees. want alles gaan om Hom! Dit is in daardie sin dat ek dink Hy kan wel sonder ons gebede klaarkom, maar – die Bybel is duidelik :Hy wil nie daarsonder klaarkom nie. Daarom is dit noodsaaklik dat ons bid. Hy het dit in sy raadsplan inbou (Openbaring 8 lees)
In elke familie werk die pa aan die eenkant en die kinders aan die ander kant. Die kinders faal baie keer daarin om presies te doen wat die pa sê, maar die pa is vaardig genoeg om sy patrone aan te pas om hulle foute te inkorporeer en in ‘n fassinerende, konstant-ontwikkelende ontwerp te verander.
Ons gebede is dus noodsaaklik vir God, nie omdat Hy in sy wese dit nodig het nie, maar omdat Hy in ‘n verhouding is met ons en ons dus nodig het om saam te werk aan die tapyt van die lewe wat Hy (en ons) weef. Maar ons gebed is altyd ook weer onderworpe aan God se soewereiniteit, en daarom net genoegsaam, as Hy dit so maak.
Baie dankie vir die resensies. Dit help baie. Ek soek egter soms ‘n resensie van ‘n boek wat deur LIDMATE gelees word – en waarvoor ek nie altyd die krag het om dit te lees nie. Is daar iewers so ‘n diens?
Waar het jy gesien dat die Woord ,nie eers aangehaal word ,deur Frederick as hy so van sy ‘ervarings’ meedeel nie.
Ek het nog altyd die roeping wat ek van die Here ontvang het as rigtinggewend beskou tov besluite en keuses wat ek moes maak. Ek is een van daardie vreemde mense wat in die middel van die nag vir jou kan se presies wat my roeping is! Dit het in my lewe as predikant ‘n baie belangrike rol gespeel en my gehelp om in moeilike tye keuses te maak wat ek andersinds nie sou kon maak nie. Ek dink dit was gesond en verantwoordelik in my navolgingskap van Christus en ek is dankbaar daarvoor dat ek in ‘n tradisie is wat die belangrikheid van roeping verstaan.
Ek het in dardie tyd baie tyd gemaak om te fokus op die leegmaak van myself- dit is en was pynlik- ek moes baie dinge teenoor myself en ander erken wat vir my gevoel het soos doodgaan. Ek moes werk met die spoke van negatiewe selfwaarde- ek onderbreek mysself ietwat- indien ‘n mens jou selfwaarde vind in jou roeping en die uitleef daarvan- verdring dit die selfwaarde wat jy ontvang uit die genade en liefde van Christus. Ek het baie stiltye gehad waarin ek met God in gesprek was- eintlik was dit meer dat God met my in gesprek was want ek het ervaar dat ek nie woorde gehad het nie.
Ek verstout my om te sê dat daar heelwat van ons dominees is, veral ek – wat graag by jou wil hoor wat jy bedoel met die “losmaak”en hoe die pad lyk na so losmaak.
Ek en Bennie het so pas ‘n gebedswerkswinkel wat by Ceres Moeder-gemeente aangebied is, bygewoon. Tydens die werkswinkel het ek weer teruggedink aan die keer toe jy ook vir ons die waarde van meditasie verduidelik het. Ek pas daardie beginsel gereeld toe, maar die lewe is dikwels so gejaagd, dat ‘n mens nie tyd kry vir meditasie as jy nie tyd daarvoor maak nie. In stilwees en vertroue lê ‘n mens se krag. Dis in tyd van meditasie en stilwees dat jy God hoor praat. Daardie klein stemmetjie wat so gedurig fluister, maar wat ‘n mens so maklik dooddruk, “omdat daar nie nou tyd is om te luister nie!” Ek is besig om die boek HALF TIME te lees. ‘Weet nie of jy dit ken nie, maar dit gaan ook die mens wat gedurende die eerste 40 jaar van sy lewe net “gather” en “gather” en nie besef wat hy/sy in die proses misloop nie. Dan begin die klein stemmetjie praat, en as jy nie gehoor gee daaraan en begin stilword nie, mis jy die ware prioriteite in jou lewe.
Dankie vir hierdie stukkie wat jy geskryf het. Ek het dit werklik sinvol gevind en dit het goed aangesluit by dit waarmee ons in die werkswinkel besig is.
Paulus skryf die Romeine-brief [ook Rom 4] nie los van die radikale draai wat God in sy lewe gebring het nie. In ons ‘taal’ was hy grootgemaak [later daarin gestudeer] soos ons meestal ons kinders van kleinsaf grootmaak: As jy mooi soet is [kom die wet na], maak jy mamma en pappa se hart so bly en hulle gee lekkertjies of roomys om te wys hoe bly jy hulle maak. Doen goed op skool in die eind-eksamen en jy kry ‘n ryding ens. Alles ruilhandel-tegnieke waarin ons mekaar ten diepste in ons verhoudinge in moet “omkoop”; inwerk. En dit werk. Mens kan self fanaties hieroor raak soos Paulus. Dis eintlik maklik. En dit hou jouself in beheer en soort van gelukkig.